《陪陈中书游两仙堂》
宋代·释居简

透云两鸿鹄，何年忽卑飞。指爪泥上留，弗与岁月移。

大声疾璆琳，万窍不敢嘶。琅然答空山，玲然震清溪。

俯仰半千载，日日春菲菲。绪馀及草木，草木竟莫知。

坐令万金产，不直五字奇。江左数六谢，选中辄见推。

清新辈阿连，亦岂愧客儿。开元天宝间，有客偿心期。

玉颓沈香北，健笔挥珠玑。天威不可夺，人爵不可縻。

此邦非故乡，每至辄倦归。楼居寄逸想，更较先后为。

有美池上仙，凛凛岩壑姿。辙飞两公后，惄若饥渴思。

作堂肖公像，叠嶂双溪西。幻出天上人，对峙玉羽衣。

乾坤浩荡春，盎盎在两眉。清冰照人冷，恍如吟啸时。

泠泠气欲仙，拟絷游龙骑。世隘乌足容，才大不得施。

至今骚雅流，临风挥涕洏。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。